Socialno varstveni zavod Hrastovec

Gospa

\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_\_\_\_\_

Številka: 090- 34/2022/2

Datum: 21. 4. 2022

Zadeva: Zahtevek za seznanitev s Poročilom o notranji reviziji – mnenje ministrstva

Zveza: vaš dopis z dne 14. 4. 2022

Spoštovani,

prejeli smo vaš dopis, kjer navajate, da je zaposleni uslužbenec zavoda (bivši direktor zavoda) na zavod naslovil zahtevek za seznanitev s Poročilom o notranji reviziji za leto 2021, ki jo je naročil sedanji direktor zavoda, po nastopu mandata. V poročilu je navedeno, da »poročilo služi izključno kot informacija poslovodstvu zavoda in se ga brez soglasja (izvajalca revizije) ne sme uporabljati za kak drug namen ali razpečati drugim strankam«. V skladu z navedeno določbo ste za soglasje zaprosili notranjo revizorko, ki je opravila notranjo revizijo in izdala poročilo. Zavod je prejel odgovor izvajalke notranje revizije, iz katerega izhaja, da je kot notranji revizor zavezana k molčečnosti in poroča izključno poslovodstvu zavoda oziroma svetu zavoda, brez opredelitve do morebitnega soglasja za predajo drugim strankam. Zanima vas, ali naveden poročilo predstavlja informacijo javnega značaja oziroma ali obstaja obveza zavoda, da prosilca seznani s tem dokumentom.

Zakon o dostopu do informacij javnega značaja (v nadaljnjem besedilu: ZDIJZ) [[1]](#footnote-1), ureja postopek, ki vsakomur omogoča prost dostop in ponovno uporabo informacij javnega značaja, s katerimi razpolagajo državni organi, organi lokalnih skupnosti, javne agencije, javni skladi in druge osebe javnega prava, nosilci javnih pooblastil in izvajalci javnih služb (v nadaljnjem besedilu: organi).

Iz Registra zavezancev za informacije javnega značaja (v nadaljnjem besedilu: eRZIJZ)[[2]](#footnote-2) na dan 20. 4. 2022 je razvidno, da je Socialno varstveni zavod Hrastovec vpisan v register na podlagiprve alinejeprvega odstavka 3.b čl. ZDIJZ - druga oseba javnega prava kot izvajalec javne službe na podlagi splošnega akta. Zato sodi kot organ med zavezance za informacije javnega značaja.

Za **organe** ZDIJZ določa, da je informacija javnega značaja vsak dokument, s katerim ta razpolaga. To velja tako za tiste dokumente, ki jih je organ izdelal sam, kot tiste, ki so nastali v sodelovanju z drugim organom ali jih je pridobil od drugih oseb. Lahko je dokument, zadeva, dosje, register, evidenca ali dokumentarno gradivo. Dostop do informacije javnega značaja pa ni brez omejitev. ZDIJZ v prvem odstavku 6. člena navaja **enajst primerov, v katerih lahko organ prosilcu zavrne zahtevo.**Taki primeri so med drugimi, če prosilec zahteva podatek, ki ga zakon opredeljuje kot tajen; če prosilec zahteva podatek, ki je opredeljen kot poslovna skrivnost v skladu z zakonom, ki ureja gospodarske družbe; če prosilec zahteva osebni podatek, ki ga ščiti predpis o varstvu osebnih podatkov, ali podatek iz dokumenta, ki je bil sestavljen v zvezi z notranjim delovanjem oziroma dejavnostjo organov, in bi njegovo razkritje povzročilo motnje pri delovanju oziroma dejavnosti organa. **Pri tem pa gre opozoriti še na tretji odstavek istega člena ZDIJZ, ki določa, da se ne glede na določbe prvega odstavka, dostop do zahtevane informacije dovoli: če gre za podatke o porabi javnih sredstev ali podatke, povezane z opravljanjem javne funkcije ali delovnega razmerja javnega uslužbenca, razen v primerih iz 1. in 5. do 8. točke prvega odstavka 6. člena ZDIJZ ter v primerih, ko zakon, ki ureja javne finance ali zakon, ki ureja javna naročila, določata drugače; če gre za podatke glede emisij v okolje, odpadkov, nevarnih snovi v obratu ali podatke iz varnostnega poročila in druge podatke, za katere tako določa zakon, ki ureja varstvo okolja.**

Če organ zahtevi ugodi, prosilcu nemudoma omogoči seznanitev z vsebino zahtevane informacije tako, da mu jo da na vpogled ali tako, da mu zagotovi njen prepis, fotokopijo ali elektronski zapis. Če je zahtevana informacija zavarovana skladno z zakonom, ki ureja avtorsko in sorodne pravico, in je imetnik pravic tretja oseba, organ v primeru iz prejšnjega odstavka prosilcu omogoči seznanitev z informacijo tako, da mu jo da zgolj na vpogled. Organ je v tem primeru prosilcu dolžan dati dovolj časa, da se seznani z njeno vsebino.

Če dokument ali njegov del le delno vsebuje informacije iz 5.a ali 6. člena ZDIJZ in jih je mogoče

izločiti iz dokumenta ne da bi to ogrozilo njihovo zaupnost, pooblaščena oseba organa izloči te informacije iz dokumenta (anonimizacija) ter seznani prosilca z vsebino oziroma mu omogoči ponovno uporabo preostalega dela dokumenta (7. člen ZDIJZ).

Poročilo o notranji reviziji za leto 2021 je pripravila notranja revizorka v obliki pisnega poročila (materializirana oblika), ki vsebuje vse informacije, potrebne za pravilno razumevanje poslovanje zavoda v letu 2021. Zavod kot naročnik cenitve torej razpolaga s Poročilom o notranji reviziji za leto 2021, vprašanje pa je, ali je mogoče predmetno poročilo šteti za informacijo javnega značaja, ki jo je zavod dolžan posredovati prosilcu.

Ali je mogoče predmetno poročilo šteti za informacijo javnega značaja mora proučiti zavezanec sam. Zavezanec je dolžan slediti zahtevi prosilca in odločati vsebinsko o celotnem zahtevku, in ga nato bodisi v celoti odobriti, ali pa delno odobriti in v drugem delu z odločbo zavrniti. Zoper odločbo, s katero je organ odločil o zahtevi za dostop ali ponovno uporabo, ter zoper sklep, s katerim je organ zahtevo zavrgel, ima prosilec pravico do pritožbe. O pritožbi odloča Informacijski pooblaščenec. Če Informacijski pooblaščenec v pritožbenem postopku iz prejšnjega odstavka ugotovi, da je pritožba utemeljena, odloči tudi o zahtevi za dostop do informacij javnega značaja poslovnega subjekta.

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi, pri čemer opozarjamo, da so določbe zakona po moči nad določbami internih aktov zavoda. Ministrstvo lahko posreduje le pravno mnenje, v katerem je smiselno/splošno zajet odgovor na določeno vprašanje, ki omogoča subsumpcijo znanih dejstev pod ustrezno pravno normo, ne sme pa vsebinsko posegati v konkretno upravno zadevo oziroma komentirati konkretnega upravnega postopka.

Več o obveznostih organov po ZDIJZ, si lahko preberete na spletni strani Službe za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Saša Jazbec

Ciril Repnik v. d. generalnega direktorja

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. https://www.aipes.si/RZlJZ/ [↑](#footnote-ref-2)